**OBČINA RENČE-VOGRSKO PREDLOG**

**OBČINSKI SVET**

*NASLOV:*

**SKLEP O SOFINANCIRANJU NADSTANDARDNIH PROGRAMOV V OSNOVNI ŠOLI LUCIJANA BRATKOVIČA BRATUŠA RENČE**

*PRAVNA PODLAGA:*

* Peta alineja 82. člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22 in 158/22 – ZDoh-2AA)
* 18. člen Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18)

*PREDLAGATELJ:*

Tarik Žigon, Župan

*PRIPRAVLJALEC:*

Župan, občinska uprava

*OBRAZLOŽITEV:*

Osnovna šola Lucijana Bratkoviča Bratuša Renče (v nadaljevanju: zavod) je dne 12. 5. 2023 na Občino Renče-Vogrsko naslovila prošnjo, da bi Občina Renče-Vogrsko tudi v prihodnjem šolskem letu sofinancirala stroške dela plač za dela, ki niso sofinancirana s strani Ministrstva za vzgojo in izobraževanje (v nadaljevanju: MVI).

Gre za tiste strokovne delavce, za katere država na podlagi predpisanih normativov o kritju stroškov plač strokovnih pedagoških delavcev glede na število oddelkov/učencev poravnava plače v obsegih, manjših od 1 (npr. za 0,4545 zaposlitve, 0,5455 zaposlitve,…), in jih država plačuje zgolj na podlagi normativov in kadrovskih pogojev, ki veljajo za šole v celotni državi.

Z ozirom na navedeno zavod zaproša za kritje naslednjih stroškov:

* 3 x 0,4545 deleža drugega strokovnega delavca v treh prvih razredih, (2 x 0,4545 deleža zaposlitve strokovnega delavca v matični šoli v Renčah in 1 x 0,4545 deleža zaposlitve strokovnega delavca v podružnični šoli v Bukovici),
* varstva vozačev od 6. do 9. razreda in
* varstvo učencev od 1. do 5. razreda (podaljšano bivanje).

**1. Kritje stroškov deleža drugega strokovnega delavca v prvem razredu**

MIV med drugim zagotavlja šolam tudi določena sredstva za plače drugih - dodatnih učiteljev v prvih razredih, kar je začelo izvajati ob uvedbi devetletke. Tako skladno s predpisanimi normativi krije del plač strokovnih delavcev v prvem razredu glede na število učencev v razredu; če je v razredu manj kot 24 učencev, zagotavlja sredstva za del plače drugega strokovnega delavca v prvem razredu za 10 ur tedensko oz. v deležu 0,4545 zaposlitve. Financiranje preostalega dela plače do polnega obsega ur oz. polne zaposlitve je prepuščeno občinam ustanoviteljicam. Če občine teh sredstev ne zagotovijo, del pouka izvaja samo en/a učitelj/ica.

Zavod tudi letos zaproša Občino Renče-Vogrsko, da zagotovi kritje sredstev za del plače drugega strokovnega delavca v prvem razredu za čas trajanja pouka, za katerega MIV ne bo zagotavljalo sredstev. Prošnjo utemeljuje z dejstvom, da tudi pedagoška stroka in strokovnjaki s področja razvojne psihologije predlagajo, da s šestletniki delata dva strokovna delavca. Ker s strani MIV niso zagotovljena sredstva za drugega strokovnega delavca za ves čas trajanja pouka, bi del pouka izvajala le ena sama učiteljica.

Iz prošnje izhaja, da bo imela matična šola v Renčah dva oddelka prvega razreda, podružnična šola v Bukovici pa kombinacijo prvega in drugega razreda, ter da bi za razliko do polne prisotnosti drugega strokovnega sodelavca v razredu potrebovali kritje stroškov dela plače za tri strokovne delavce za čas, katerega ne pokrije ministrstvo, kar predstavlja 10 ur tedensko (0,4545 deleža zaposlitve) na enega strokovnega delavca.

Občina Renče-Vogrsko je vsa leta do sedaj na podlagi sklepa občinskega sveta zagotavljala zavodu kritje nadstandardnih zaposlitev v prvem razredu v Renčah in Bukovici.

Vlogo zavoda je na svoji četrti redni seji obravnaval Odbor za družbene dejavnosti, ki je sprejel sklep, da predlaga občinskemu svetu, naj določi sofinanciranje enega dodatnega strokovnega delavca v matični šoli v Renčah in enega strokovnega delavca v podružnični šoli v Bukovici, v deležu v višini razlike med deležem, ki ga bo zagotavljalo MVI, in polnim obsegom zaposlitve, vendar največ v višini 0,5454 obsega zaposlitve. Pri določitvi sofinanciranja enega strokovnega delavca v matični šoli v Renčah so člani upoštevali dodatno pojasnilo strokovne službe družbenih dejavnosti, da ji je ravnateljica zavoda na sestanku dne 30. 5. 2023 povedala, da s strani MVI še niso prejeli končnega sklepa o določitvi, ali bo država krila stroške dela plače za enega dodatnega strokovnega delavca v matični šoli v Renčah ali za dva.

Skladno z navedenim se predlaga, da se zavodu za obdobje šolskega leta 2023/2024 odobri sofinanciranje plače za drugega strokovnega delavca v prvem razredu OŠ Renče v obsegu največ do 0,5454 obsega zaposlitve in v kombinaciji v POŠ Bukovica največ do 0,5454 obsega zaposlitve.

**2. Kritje stroškov varstva vozačev**

Zakon o financiranju vzgoje in izobraževanja v 82. členu Zakona o financiranju vzgoje in izobraževanja določa obveznosti organiziranja in financiranja šolskih prevozov in zagotavljanja varstva vozačev. Za učence od 1. do 5. razreda so šole dolžne organizirati popoldansko varstvo, ki ga plača država, dolžne pa so organizirati tudi varstvo vozačev od 6. do 9. razreda, česar pa država ne plača. Zakon ne opredeljuje, kdo je plačnik tega varstva. Zavod skladno z navedenim zaproša za 2,5 pedagoški uri varstva vozačev na dan, v znesku 11,74 neto za opravljeno uro. Naša občina je skladno s sklepi Občinskega sveta vsa leta zagotavljala kritje stroškov varstva vozačev. Kritje stroškov velja za 10 mesecev oz. od septembra do konca junija.

**3. Kritje stroškov varstva učencev od 1. do 5. razreda v podaljšanem bivanju**

Iz navedb iz vloge zavoda izhaja, da je glede na število vpisanih otrok in število priznanih ur s strani MVI, nemogoče zagotoviti varstvo vsem učencem od 1. do 5. razreda. Če občina ne bi pristopila k sofinanciranju tega varstva, bi šola morala ali starejšim učencem odpovedati varstvo, ali pa vsem učencem skrajšati čas podaljšanega bivanja. Zavod glede na izkušnje iz preteklega leta ugotavlja, da bi potrebovali kritje stroškov za 2,5 ure na dan, zato prosi, da se mu v obliki nadstandarda v prihodnjem šolskem letu odobri kritje stroškov za 2,5 ure na dan za učitelja za podaljšano bivanje za vse učence od 1. do 5. razreda, ki potrebujejo varstvo, v znesku 11,74 neto za opravljeno uro.

Kritje stroškov varstva vozačev in učencev od 1. do 5. razreda v podaljšanem bivanju velja za 10 mesecev oz. do konca junija.

Odbor za družbene dejavnosti je na navedeni seji obravnaval tudi prošnji za financiranje varstva vozačev in varstva učencev v podaljšanem bivanju in sprejel sklep, s katerim predlaga Občinskemu svetu, naj poda soglasje h kritju stroškov varstva vozačev in učencev od 1. do 5. razreda, oboje v višini 105 EUR bruto za opravljeno uro.

*RAZLOGI ZA SPREJETJE SKLEPA:*

Brez sofinanciranja plač za drugi – dodatni strokovni delavki v prvih razredih, za varstvo vozačev in varstvo učencev v podaljšanem bivanju s strani občine bi bilo zagotavljanje visoke kakovosti dela v šoli močno okrnjeno, s tem pa bi se poslabšali pogoji dela za učence v prvem razredu. Šola ne bi mogla zagotoviti varstva vozačev, ki niso vključeni v podaljšano bivanje oz. v pouk izbirnih vsebin, hkrati pa bi učenci od 1. do 5. razreda ostali brez ustrezno organiziranega varstva.

*OCENA STANJA:*

Če se sofinanciranje dela plače za drugi strokovni delavki v prvem razredu, za varstvo vozačev in za varstvo učencev od 1. do 5. razreda ne zagotovi iz občinskega proračuna, se bi močno poslabšali pogoji dela in izobraževanja v prvem razredu in pogoji varstva vozačev in učencev iz nižjih razredov, ki varstvo najbolj potrebujejo.

*CILJI IN NAČELA:*

Navedeno sofinanciranje omogoča nadaljevanje kvalitete dela v šoli in varnost otrok.

*FINANČNE IN DRUGE POSLEDICE:*

V primeru, da bi občina odobrila financiranje nadstandarda v obsegu, kot predlaga zavod (tri dodatne strokovne sodelavke), bi imela po oceni zavoda okoli 5.156,31 EUR stroškov na mesečni ravni. Glede na izračun zavoda bi sofinanciranje za dve dodatni strokovni sodelavki stalo za 1.078 EUR manj na mesec oz. 12.936 EUR na leto. V planu potrebnih sredstev, ki ga je podal dne 24. 1. 2023, dodatni strošek za tretjo dodatno strokovno sodelavko ni bi opredeljen.

Pripravila:

Vladka Gal Janeš

Višja svetovalka I za družbene dejavnosti

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Predlog sklepa:

Na podlagi pete alineje 82. člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22 in 158/22 – ZDoh-2AA) in 18. člena Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18) je Občinski svet Občine Renče-Vogrsko na svoji \_\_\_. seji, dne \_\_\_\_\_\_ sprejel

**S K L E P**

1.

* Osnovni šoli Lucijana Bratkoviča Bratuša Renče, Trg 31, 5292 Renče se v šolskem letu 2023/2024 zagotovijo sredstva za zaposlitev drugega učitelja v 1. razredu kot nadstandard v skupnem obsegu do 1,0908 zaposlitve v naslednjih deležih zaposlitve:

- 0,5454 za eno dodatno strokovno delavko v kombinaciji 1. in 2. razreda v največ

37. plačnem razredu v Podružnični osnovni šoli Bukovica, Bukovica 44, 5293

Volčja Draga,

- 0,5454 za eno dodatno strokovno delavko v prvem razredu v Osnovni šoli

Lucijana Bratkoviča Bratuše Renče, Trg 31, 5292 Renče, v največ 43. plačnem

razredu,

* 2,5 ure v enem šolskem dnevu za varstvo vozačev, ki niso vključeni v podaljšano bivanje oziroma v pouk izbirnih vsebin v bruto višini do 10,50 EUR/uro,
* 2,5 ure v enem šolskem dnevu za varstvo učencev od 1. do 5. razreda v podaljšanem bivanju v bruto višini do 10,50 EUR/uro.

2.

Sofinanciranje varstva vozačev in učencev od 1. do 5. razreda v podaljšanem bivanju velja od 1. 9. 2023 do vključno zadnjega dne pouka v šolskem letu 2023/2024.

3.

Ta sklep prične veljati naslednji dan po objavi v Uradnem glasilu Občine Renče-Vogrsko, uporabljati pa se začne 1. 9. 2023.

Številka:

Bukovica,

Tarik Žigon, l. r.

Župan